ORDE do 23 de marzo 2007 pola que se establecen as bases reguladoras de bolsas de formación en materia de arquivos e se convocan as correspondentes ao programa 2007-2008.
CONSELLERÍA DE CULTURA E DEPORTE — III. OUTRAS DISPOSICIÓNS — 17/04/2007

A Lei 8/1995, do 30 de outubro, do patrimonio cultural de Galicia e o Decreto 307/1989, do 23 de novembro, polo que se regula o sistema de arquivos e o patrimonio documental de Galicia, expresan a necesidade de velar pola conservación, organización e difusión do patrimonio documental de Galicia, tanto en mans públicas como privadas, así como a responsabilidade de fomentar a adecuada formación do persoal técnico de arquivos.
A Consellería de Cultura e Deporte é o órgano da Xunta de Galicia que ten asignadas, entre outras, o exercicio das competencias e funcións relacionadas co patrimonio cultural de Galicia, e dentro delas correspóndenlle as actuacións en materia de patrimonio documental e arquivos. Son as súas funcións a protección, inventario, restauración, acrecentamento e difusión do patrimonio cultural, así como velar pola conservación dos arquivos e do patrimonio documental de Galicia.
A finalidade de impulsar unha mellora na conservación do patrimonio documental conservado nos arquivos galegos, para o que é imprescindible a organización e descrición deses fondos documentais, dada a importancia que teñen para garantir os dereitos e obrigas dos cidadáns e as actividades da propia Administración, non se entendería sen unha adecuada cualificación e formación dos profesionais que desenvolven as súas tarefas nos diferentes centros de arquivo. A formación esencialmente teórica que estes profesionais reciben durante os seus estudos académicos, debe complementarse coa realización de prácticas nos arquivos, onde coñezan e tomen contacto tanto coa documentación como cos órganos produtores desta, debidamente asesorados, coordinados e tutelados por persoas con coñecementos e experiencia nesta materia. Por esta razón, a Consellería de Cultura e Deporte convoca bolsas de formación en arquivos mediante a colaboración dirixida en diversos centros arquivísticos de Galicia.
Para estes efectos, é necesario establecer as bases reguladoras da concesión destas bolsas, de conformidade co disposto na Lei 38/2003, do 17 de novembro, xeral de subvencións, e o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, así como as normas de desenvolvemento.
Por todo isto,
DISPOÑO:
Artigo 1º.-Obxecto e finalidade.
1. Por medio desta orde establécense as bases reguladoras e procédese á convocatoria correspondente
ao programa 2007-2008 de bolsas de formación en arquivos mediante colaboración dirixida en diversos arquivos de Galicia.
2. As bolsas irán destinadas a actividades de formación relacionadas coa organización e descrición de arquivos municipais de Galicia e outros arquivos de interese galego.
Os bolseiros realizarán a súa actividade en diversos arquivos públicos e privados nos que sexan destinados e nos servizos centrais da Consellería de Cultura e Deporte, e serán tutelados, coordinados e dirixidos pola Dirección Xeral de Patrimonio Cultural e por persoal técnico con funcións de titores e coordinadores designados por aquela.
3. As bolsas reguladas nesta orde concederanse en réxime de concorrencia competitiva e baixo os principios de publicidade, obxectividade, transparencia, igualdade, non-discriminación, eficacia e eficiencia.
Artigo 2º.-Beneficiarios.
Poderán ser beneficiarios destas bolsas os solicitantes que cumpran os seguintes requisitos:
1. Ter licenciatura universitaria cunha configuración curricular (expediente académico) na que predomine a formación en historia e en arquivística.
2. Ter acreditado dominio da lingua galega a nivel iniciación mediante título oficial.
3. Non ter disfrutado con anterioridade á publicación da respectiva convocatoria de bolsas dun período de tempo igual ou superior a vinte e un meses (21) en bolsas das convocadas para a organización e descrición de arquivos galegos.
4. Non ter emprego remunerado nin gozar doutra bolsa ou axuda.
5. Non ter sido sancionado por infracción cometida por razón de bolsas concedidas para a organización e descrición de arquivos de interese galego.
Artigo 3º.-Número, duración e importe das bolsas.
1. O número de prazas convocadas será de vinte e unha (21), que se adxudicarán de acordo co baremo indicado no artigo 5º desta convocatoria.
2. As bolsas terán un carácter plurianual, cunha duración de doce meses (12), contados a partir da data de incorporación que estableza a Dirección Xeral de Patrimonio Cultural da Consellería de Cultura e Deporte de acordo co centro de destino.
3. O importe de cada bolsa non excederá da cantidade de doce mil euros (12.000 A).
Artigo 4º.-Presentación das solicitudes, documentación e prazos.
1. As solicitudes, xunto coa documentación adicional requirida, presentaranse conforme o modelo
oficial que figura como nexo I da convocatoria, e poderanse presentar por calquera das seguintes vías:
* Preferentemente no rexistro xeral da Consellería de Cultura e Deporte ou nas súas delegacións provinciais.
* Nas oficinas de correos, en sobre aberto para a selaxe da solicitude.
* Por calquera outra das previstas no artigo 38.4º da Lei 30/1992, de réxime xurídico das administracións públicas e do procedemento administrativo común.
O modelo de solicitude estará á dispoción dos interesados no rexistro xeral da Consellería de Cultura e Deporte ou nas súas delegacións provinciais. Así mesmo, tamén se poderá acadar na páxina web desta consellería:
http://culturaedeporte.xunta.es/oficina/; na epígrafe de Trámites e Axudas
, para a súa formalización.
As solicitudes poderán presentarse cubertas a máquina ou a man, pero neste caso deberá facerse en letras maiúsculas e con caracteres lexibles.
2. O prazo de presentación das solicitudes será dun mes, contado a partir do día seguinte ao da publicación desta orde no Diario Oficial de Galicia.
3. Ao abeiro do establecido nos artigos 42 e 44 da Lei de orzamentos xerais da Comunidade Autónoma de Galicia para 2007, a presentación da solicitude polo interesado comportará a autorización á Dirección Xeral de Patrimonio Cultural da Consellería de Cultura e Deporte para solicitar as certificacións de non ter débedas coa Administración pública da comunidade autónoma, así como de estar ao corrente no cumprimento das obrigas tributarias e coa Seguridade Social, para os investimentos de importe superior aos 1.500 A. Estes requisitos deberán acreditarse, de ser o caso, antes de efectuar a proposta de resolución, así como da tramitación do pagamento, ao abeiro do disposto no artigo 78.4º c) e do 78.8º -último parágrafo do Decreto lexislativo 1/1999, do 7 de outubro.
Non obstante, os solicitantes poderán denegar expresamente o consentimento, debendo presentar entón estas certificacións nos termos previstos regulamentariamente.
4. Documentación que hai que presentar:
a) Solicitude segundo modelo que figure como anexo en cada convocatoria.
b) Fotocopia do DNI.
c) Fotocopia compulsada do expediente académico coas cualificacións obtidas nas diferentes materias.
d) Fotocopia compulsada da acreditación do curso de iniciación ou equivalente de lingua galega.
e) Fotocopia dos méritos alegados. Só contabilizarán aqueles méritos dos que se achegue proba documental.
5. A Dirección Xeral de Patrimonio Cultural poderá exixirlles aos solicitantes a presentación dos orixinais ou fotocopia compulsada dos méritos alegados, que deberán presentarse nun prazo máximo de tres días, contados a partir do momento do seu requirimento.
6. Serán causas de exclusión a demostración de falsidade documental, a non-correspondencia cos orixinais e a incorrección na documentación presentada.
Artigo 5º.-Criterios de valoración.
As bolsas concederanse ás solicitudes presentadas tendo en conta o seguinte baremo:
a) Titulación académica.
1. Licenciatura nunha universidade da Comunidade Autónoma de Galicia: 1 punto.
2. Especialización:
-Especialidade universitaria en arquivística: 2 puntos.
-Máster en arquivística: 2 puntos.
-Escola-obradoiro en arquivística: 2 puntos.
-Cursos de doutoramento en Arquivística: 2 puntos.
b) Formación complementaria.
1. Cursos de arquivística, diplomática, paleografía e historia das institucións:
-Con acreditación expresa de 100 horas ou máis de duración: 0,70 puntos, ata un máximo de 2,40 puntos.
-Con acreditación expresa de 60 horas ou máis de duración: 0,50 puntos, ata un máximo de 2 puntos.
-Con acreditación expresa de 40 horas ou máis de duración: 0,30 puntos, ata un máximo de 1,5 puntos.
-Con acreditación expresa entre 25 e 40 horas de duración : 0,20 puntos, ata un máximo de 1 punto.
-Con acreditación expresa entre 10 e 25 horas: 0,10 puntos ata un máximo de 0,80 puntos.
2. Congresos, xornadas e seminarios:
-Asistencia a congresos, xornadas ou seminarios de arquivística, diplomática, paleografía ou historia das institucións: 0,10 puntos ata un máximo de 1 punto.
3. Cursos de informática:
-Por cursos de informática en xeral con acreditación expresa de menos de 40 horas: 0,10 puntos por curso ata un máximo de 1 punto.
-Por cursos de informática en xeral con acreditación expresa de 40 horas ou máis: 0,25 puntos por curso ata un máximo de 1 punto.
-Por cursos de informática aplicada aos arquivos: 0,30 puntos por curso ata un máximo de 1,50 puntos.
Os cursos e congresos non específicos que se acrediten, correspondentes aos puntos 1) e 2) deste parágrafo deberán acompañarse do seu correspondente programa.
c) Experiencias profesionais previas directamente relacionadas cos arquivos:
-Pola realización de traballos remunerados en organización e descrición de arquivos públicos municipais ou na elaboración do censo-guía: 1 punto por cada mes completo ata un máximo de 15 puntos.
-Pola realización de traballos remunerados en organización e descrición noutro tipo de arquivos públicos: 1 punto por cada mes completo ata un máximo de 9 puntos.
-Pola realización de traballos remunerados en organización e descrición de arquivos privados: 0,50 puntos por cada mes completo ata un máximo de 6 puntos.
-Pola realización de prácticas non remuneradas en organización e descrición de arquivos públicos ou privados con dirección técnica certificada: 0,10 puntos por mes completo ata un máximo de 1,20 puntos.
d) Formación en lingua galega:
-Curso de perfeccionamento: 0,50 puntos.
Artigo 6º.-Tramitación e Comisión de Avaliación.
1. O Servizo de Arquivos e Museos da Dirección Xeral de Patrimonio Cultural revisará as solicitudes recibidas e a documentación achegada. No caso de estar incompleta, conter erros ou non achegar toda a documentación requirida, poderá reclamar aos solicitantes que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, outorgándose un prazo de 10 días hábiles desde a notificación de requirimento.
2. A avaliación das solicitudes será efectuada por unha comisión técnica composta polo/a titular da Subdirección Xeral de Protección do Patrimonio Cultural, que a presidirá, actuando como vogais dous técnicos do Servizo de Arquivos e Museos. Exercerá a secretaría o/a titular do Servizo de Arquivos e
Museos. En caso de ausencia dalgún dos membros, correspóndelle ao/á titular da Dirección Xeral de Patrimonio Cultural nomear un suplente.
3. As listaxes provisionais dos bolseiros/as exporanse nos taboleiros de anuncios da Consellería de Cultura e Deporte, nos das súas delegacións provinciais e noutros medios que se determinen en cada convocatoria. O prazo de exposición destas listaxes será de dez días naturais contados a partir do día seguinte ao da súa publicación, e durante os cales se poderán facer as alegacións pertinentes.
Artigo 7º.-Resolución e recursos.
1. A Comisión de Avaliación elevará a través do director xeral de Patrimonio Cultural, a súa proposta a/ao titular da Consellería de Cultura e Deporte, que resolverá sobre a concesión das bolsas.
2. O prazo máximo para resolver será de catro meses desde a entrada en vigor da convocatoria. De non se ditar resolución no prazo indicado, as solicitudes entenderanse desestimadas.
3. Non se poderá conceder máis dunha bolsa por solicitante.
4. A resolución que poña fin ao procedemento deberá expresar a relación de solicitantes aos que se lles conceden as bolsas convocadas, podendo designar ademais os adxudicatarios suplentes, en orde de puntuación, que serán notificados como adxudicatarios de maneira sucesiva cando non se puidese formalizar a aceptación da bolsa ou se produza unha renuncia.
5. Esa resolución, así como os actos que se deban notificar de forma conxunta a todos os interesados, e, en particular, os requirimentos de emenda e de trámite de audiencia, publicaranse no taboleiro de anuncios da Consellería de Cultura e Deporte e nos das súas delegacións provinciais, e nos outros medios de comunicación que se sinalen, de ser o caso, substituíndo esta publicación á notificación persoal e producindo os mesmos efectos.
6. A resolución de adxudicación pon fin á vía administrativa, de acordo co artigo 109 da Lei 30/1992, do 26 de novembro, de réxime xurídico das administracións públicas e do procedemento administrativo común, e contra esta cabe interpoñer recurso potestativo de reposición no prazo dun mes contado a partir da data de notificación desta aos interesados ou recurso contencioso-administrativo perante o Tribunal Superior de Xustiza de Galicia, no prazo de dous meses contados desde a data de notificación.
Artigo 8º.-Publicidade.
1. A resolución farase pública, para efectos de notificación aos interesados, nos taboleiros de anuncios da Consellería de Cultura e Deporte e nos das súas delegacións provinciais.
Así mesmo, e para efectos meramente informativos, esta resolución publicarse tamén na páxina web da Consellería de Cultura e Deporte.
A relación de centros nos que se realizarán as actividades publicarase conxuntamente coa resolución de adxudicación das bolsas.
2. De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería de Cultura e Deporte publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
3. Ademais, publicarase no Diario Oficial de Galicia a relación das subvencións concedidas que superen individualmente os tres mil euros (3.000 A).
4. Tamén se incluirán nos rexistros de axudas, subvencións, convenios e de sancións, segundo establece o Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade autónoma de Galicia para o ano 2006, os datos relevantes referidos ás axudas e subvencións recibidas, así como as sancións impostas, segundo a autorización do solicitante que figure na convocatoria correspondente.
Artigo 9º.-Aceptación das bolsas.
1. Os bolseiros que resultasen adxudicatarios dunha das bolsas convocadas, elixirán o seu destino por orde de puntuación.
Non obstante, para aqueles centros que xa contaran con bolseiro/a o ano anterior, terán preferencia as persoas que estivesen destinadas neles.
2. Dentro dos dez días naturais seguintes á notificación de resolución da concesión nos taboleiros de anuncios da Consellería de Cultura e Deporte, e nos das súas delegacións provinciais, os beneficiarios das bolsas deberán comunicar á Dirección Xeral de Patrimonio Cultural a súa aceptación. De non facelo no prazo indicado, entenderase que renuncia a esta.
3. Así mesmo, de non presentarse no centro de destino no tempo estipulado, o nomeamento quedará sen efecto e será motivo de exclusión na seguinte convocatoria. A Dirección xeral de Patrimonio Cultural procederá ao chamamento de suplentes para cubrir estas prazas.
4. A aceptación da bolsa supón o compromiso implícito de manter a confidencialidade da información obtida no desenvolvemento das actividades obxecto destas bolsas, de acordo coa normativa aplicable.
Artigo 10º.-Pagamento das bolsas e xustificación.
1. O pagamento das bolsas axustarase á normativa orzamentaria de aplicación e poderá ter unha periodicidade mensual, de acordo coas dispoñibilidades orzamentarias e unha vez que o beneficiario teña presentada a documentación requirida para o efecto.
2. Aos adxudicatarios das bolsas poderáselles requirir a documentación necesaria para proceder ao pagamento da dita bolsa.
3. Así mesmo, os beneficiarios das bolsas están obrigados a facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control do destino das axudas.
Artigo 11º.-Obrigas dos bolseiros.
1. Os bolseiros seleccionados quedarán obrigados a:
a) Incorporarse ao destino adxudicado dentro do prazo que estipule a Dirección Xeral de Patrimonio Cultural. A non-incorporación na data sinalada implicará a perda automática dos dereitos inherentes á bolsa concedida.
Non obstante, a Dirección Xeral de Patrimonio Cultural poderá autorizar un aprazamento de ata un máximo de 15 días naturais na incorporación á bolsa, que se concederá, tras a petición expresa do interesado/a e por causas debidamente xustificadas e acreditadas.
b) Asistir aos centros onde resulten destinados de acordo coas directrices que fixen os responsables da execución do programa de formación. O horario será o establecido polos servizos técnicos da Dirección Xeral de Patrimonio Cultural de acordo co centro de destino.
c) Seguir as indicacións técnicas das persoas que os coordinen.
d) Entregar mensualmente informe da actividade realizada e ao finalizar a bolsa, memoria explicativa de todas actividades desenvolvidas durante o tempo de goce da bolsa.
e) Presentar antes do primeiro pagamento unha declaración complementaria do conxunto das axudas solicitadas, tanto as aprobadas ou concedidas, como as pendentes de resolución para un mesmo proxecto, das distintas administracións públicas competentes ou calquera dos seus organismos, entes ou sociedades.
Artigo 12º.-Desenvolvemento das bolsas.
1. O director xeral de Patrimonio Cultural poderá autorizar a interrupción temporal da bolsa, logo da incorporación do bolseiro/a ao destino adxudicado, nos seguintes casos:
a) Por un prazo de quince días naturais, por petición do interesado, logo do informe favorable do coordinador/a da bolsa.
b) Por motivos de enfermidade, accidente, maternidade -ata unha duración máxima de dezaseis semanas, agás que se trate de parto múltiple- ou paternidade. En todo caso, este tempo de interrupción non poderá exceder do 20% do tempo total de duración da bolsa.
2. O pagamento da dotación económica da bolsa proporcional á duración do período de interrupción procederá só se é recuperado e sempre que as posibilidades orzamentarias o permitan.
3. Por petición dos interesados, ao remate da bolsa a Dirección Xeral de Patrimonio Cultural, tras o informe favorable dos coordinadores/as e entrega dos informes e memorias da actividade realizada, expedirá certificación acreditativa desta.
4. As bolsas non implicarán relación funcionarial nin laboral coa Consellería de Cultura e Deporte, nin compromiso que se estenda máis alá do seu ámbito de duración.
5. Para a utilización do material e a información obtidos como resultado das actividades desenvolvidas durante a bolsa, os bolseiros/as deberán contar coa autorización expresa e logo da Consellería de Cultura e Deporte e do centro onde estiveron destinados.
6. Unha vez rematado o período de goce da bolsa, as persoas non seleccionadas poderán solicitar a devolución da documentación achegada. Transcorrido o prazo dun ano, procederase á eliminación da documentación non recollida.
Artigo 13º.-Modificación da resolución de concesión.
1. De acordo co artigo 78.9º do texto refundido da Lei de réxime financeiro e orzamentario de Galicia, toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo14º.-Renuncias, revogación e reintegros de cantidades.
1. A renuncia á bolsa por parte do beneficiario/a, unha vez iniciado o goce desta, deberá ser comunicada mediante o correspondente escrito á Dirección Xeral de Patrimonio Cultural polo menos con sete días de antelación á data na que solicite sexa aceptada a súa renuncia. Esta dará lugar á devolución das cantidades percibidas, se procede, e determinará a perda dos dereitos económicos da parte da bolsa non gozada.
2. O persoal técnico e facultativo que coordine e dirixa os bolseiros/as poderá propoñerlle á Direc
ción Xeral de Patrimonio Cultural a revogación da bolsa por falta de dedicación ou incumprimento das condicións sinaladas.
3. Procederá o reintegro das cantidades percibidas e a exixencia dos xuros de mora nos casos establecidos no artigo 78.10º da Lei 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
4. A renuncia durante o período de goce da bolsa inhabilitará o seu adxudicatario/a para efectos de presentación na seguinte convocatoria, agás nos casos de forza maior, que serán valorados pola Dirección Xeral de Patrimonio Cultural.
Artigo 15º.-Réxime sancionador.
As infraccións administrativas cometidas en relación coas bolsas establecidas nesta orde sancionaranse de conformidade co disposto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 16º.-Réxime xurídico.
Para todos aqueles extremos non previstos nestas bases, aplicarase a Lei 38/2003, do 17 de novembro, xeral de subvencións, o Decreto lexislativo 1/1999, do 7 de outubro, e supletoriamente a Lei 30/1992, do 26 de novembro, de réxime xurídico das administracións públicas e do procedemento administrativo común e demais normativa vixente que resulte de aplicación.
Disposición adicional
1. Financiamento.
As bolsas se convocan con cargo á aplicación orzamentaria 12.03.432A.480.0 dos orzamentos xerais da Comunidade Autónoma de Galicia para o ano 2007, e máis de 2008, por un importe total de douscentos cincuenta e dous mil euros (252.000 A), repartido da seguinte maneira:
Anualidade 2007: 126.000 A.
Anualidade 2008: 126.000 A, que queda condicionada á existencia de crédito adecuado e abondo para o seu financiamento.
Disposicións derradeiras
Primeira.-Autorízase o director xeral de Patrimonio Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de marzo de 2007.
Ánxela Bugallo Rodríguez
Conselleira de Cultura e Deporte